EELNÕU

11.10.2023

**Korruptsioonivastase seaduse muutmise seadus**

Korruptsioonivastases seaduses tehakse järgmised muudatused:

**1)** paragrahvi 3 lõiget 3 täiendatakse punktiga 3 järgmises sõnastuses:

„3) teadlikkuse ametiseisundi olemasolust.“;

**2)** paragrahvi 3 täiendatakse lõikega 5 järgmises sõnastuses:

„(5) Kohaliku omavalitsuse üksuse asutuse käesolevas seaduses sätestatud õigused ja kohustused on ka kohaliku omavalitsuse organil.“;

**3)** paragrahvi 7 lõike 1 punkt 4 muudetakse ja sõnastatakse järgmiselt:

„4) isik, keda seob ametiisikuga ühine majapidamine või ametiisikuga lähi- või sõltuvussuhtes olev isik.“;

**4)** paragrahvi 7 lõiget 1 täiendatakse punktiga 5 järgmises sõnastuses:

„5) juriidiline isik, mille tegelik kasusaaja rahapesu ja terrorismi rahastamise tõkestamise seaduse § 9 tähenduses on ametiisik või temaga seotud isik;

**5)** paragrahvi 7 lõike 2 esimene lause muudetakse ja sõnastatakse järgmiselt:

„Juriidilist isikut ei loeta seotud isikuks juhul, kui ametiisiku ja juriidilise isiku seos tuleneb eranditult ametiisiku ametikohustusest, välja arvatud juhul, kui ametiisik otsustab iseenda soodustuste üle.“;

**6)** paragrahvi 11 lõike 1 punkt 2 muudetakse ja sõnastatakse järgmiselt:

„2) esineb ametiisiku enda või temaga seotud isiku oluline majanduslik või muu huvi, mis võib mõjutada toimingut või otsust.“;

**7)** paragrahvi 11 lõike 1 punkt 3 tunnistatakse kehtetuks;

**8)** paragrahvi 11 lõike 3 punkt 6 muudetakse ja sõnastatakse järgmiselt:

„6) kui ametiisik teeb rutiinse otsuse või toimingu, sealhulgas kui ametiisik teeb käsutustehingu või toimingu, ilma et tal oleks võimalik määrata selle asjaolusid;“;

**9)** paragrahvi 11 lõike 3 punktide 4, 5 ja 7 teine lause tunnistatakse kehtetuks;

**10)** paragrahvi 11 lõiget 3 täiendatakse punktiga 9 järgmises sõnastuses:

„9) tervishoiuteenuste osutamisel tervishoiuteenuste korraldamise seaduse § 2 lõike 1 alusel, kui see ei loo ametiisikule või temaga seotud isikule olulist põhjendamatut eelist.“;

**11)** paragrahvi 11 täiendatakse lõikega 3¹ järgmises sõnastuses:

„(3¹) Ametiisik peab viivitamata teavitama ametisse nimetamise õigusega isikut või organit kirjalikku taasesitamist võimaldaval viisil või selle võimatuse korral avaldama teate asutuse veebilehel käesoleva paragrahvi lõike 3 punktides 4, 5 ja 7 nimetatud toimingupiirangu kohaldamata jätmisest, sealhulgas teatama erandi aluse ja aja. Teavet säilitatakse vähemalt viis aastat.“;

**12)** paragrahvi 14 lõike 1 punkt 3 muudetakse ja sõnastatakse järgmiselt:

„3) väärtpaber väärtpaberituru seaduse tähenduses, välja arvatud kogumispensioni osak ja pensioni investeerimiskonto, osalus äriühingus, samuti osalus äriühingus, milles vähemalt 1/10 osalusest kuulub ametiisikuga seotud äriühingule, samuti virtuaalvääring ja osalus ühisrahastuses. Deklaratsioonis märgitakse väärtpaberi kohta emitendi nimi, väärtpaberite liik ja arv, osaluse kohta äriühingu nimi ja osaluse nimiväärtus, virtuaalvääringu kohta nimetus, arv ja väärtus, ühisrahastuse kohta vahendamise teenuseosutaja ja osaluse väärtus;“;

**13)** paragrahvi 14 lõiget 1 täiendatakse punktiga 6 järgmises sõnastuses:

„6) ametiisik on tegelik kasusaaja rahapesu ja terrorismi rahastamise tõkestamise seaduse § 9 tähenduses;

**14**) paragrahv 19 muudetakse ja sõnastatakse järgmiselt:

„(1) Ametiisiku poolt toimingupiirangu või toimingupiirangu kohaldamata jätmise tingimuste teadva rikkumise eest –

karistatakse rahatrahviga kuni 200 trahviühikut.

(2) Käesoleva seaduse § 13 lõikes 1 nimetatud ametiisiku poolt toimingupiirangu või toimingupiirangu kohaldamata jätmise tingimuste teadva rikkumise eest –

karistatakse rahatrahviga kuni 300 trahviühikut.“.

Lauri Hussar

Riigikogu esimees

Tallinn, „.....“....................2023. a

Algatab Vabariigi Valitsus

„.....“.......................2023. a